19 Ka maswabi, fa nako e ntse e ya, bangwe ba ile ba letla gore bosaitekanelang jwa ba bangwe bo dire gore ba se ka ba tlhola ba tswelela ka lobelo. Tsela e e farologaneng e re lebang dilo ka yone mo dikgannyeng tse di amanang le segakolodi e ile ya dira gore ba bangwe ba kgotšwe. (1 Bakor. 8:12, 13) Fa mongwe a re kgopisa, a re letla gore seo e nne kgang e kgolo? Baebele e gakolola Bakeresete gore ba tlogele go atlhola, mme ba itshwarelane le go tila go akanya gore tsela e ba lebang dilo ka yone ke yone fela e e siameng. (Luke 6:37) Fa o na le bothata jwa go atlhola ba bangwe, ipotse jaana: ‘A ke atlhola ba bangwe go ya ka se nna ke akanyang gore se siame? E re ka ke itse gore bakaulengwe ba me ga ba a itekanela, a ke tla letla bosaitekanelang jwa mongwe gore bo dire gore ke se ka ka tlhola ke tswelela ka lobelo lwa botshelo?’ Go rata Jehofa go tla re thusa go nna re ikemiseditse gore re se ka ra letla sepe se batho ba bangwe ba se dirang se re thibela go wetsa lobelo lwa rona.